
شقة أميرة
ملامح غرفة خافتة الإضاءة تظهر بالتدريج
صوت عقارب الساعة
تغير عقارب الساعة المعلقة للثانية عشر وربع بعد منتصف الليل ثم يظهر السرير الذي تنام عليه فتاة شابة وتعطينا ظهرها 
رنين الهاتف 
تتقلب الفتاة في فراشها لكنها لا ترد يتوقف الرنين 
رنين الهاتف مرة أخرى
تمتد يد الشابة للهاتف بكسل شديد وتضعه على أذنها 
صوت رجل متوجس وغريب عبر الهاتف
فلتى منها
تعتدل الشابة أميرة لنرى وجهها بوضوح والتى مازالت مغمضة العينين من آثار النوم الثقيل 
أميرة بلسان ثقيل
محسن؟ فى إيه؟ 
صوت محسن الغريب
كان لازم ريقك يجري بأكل البيت
أميرة 
انت بتقول إيه
انا جاية هلكانة من الشغل 
ومفياش دماغ دلوقتى
 تطلع عليها زعابيبك 
هكلمك الصبح 
تعود أميرة إلى  النوم فيم ترمى الهاتف جوارها ولاتغلق الخط نقترب من الهاتف المضاء والذي يظهر عليه اسم محسن 
صوت محسن المتحشرج
مش هيطلع علياصبح 
قطع مفاجئ
م نهار داخلى
شقة حسن أسرة زيزى
زيزى بالصف الثالث الابتدائي  جالسة على الأرض أمام الطبلية بملابس المدرسة ويظهر الإفطار على الطبلية تأتى أمها فاطمة فى العشرينات وبيدها اللانش بوكس 
فاطمة
بردة لا شربتى اللبن 
ولا حتى أكلتى
يعنى أصحيلك أبوكي 
زيزي
لا يا ماما والنبي
مبحبش آكل أول ما اصحى 
من النوم 
فاطمة
يعنى ما بتاكليش اول اليوم
وبترجعيلي باللانش بوكس 
زى ما هو 
يا بنتى حرام عليك نفسك
لو مأكلتيش معادش هيبقا 
فيه مصروف
زيزي 
لا خلاص خلاص 
تمسك زيزى بكوب اللبن وتشربه بسرعه وعلى وجهها الضيق ثم تضع الكوب وتنهض بسرعة تضع فاطمة في الحقيبة 
اللانش بوكس  وتوصلها للباب
فاطمة تقبلها فى وجنتها 
خدي بالك من الطريق 

وتروحى على المدرسة على طول 
زيزي 
هعدى على محمد الأول
م نهار داخلي 
شقة أميرة 
أميرة جالسة فى صالة شقتها الصغيرة بملابس الخروج وهى تأكل ساندوتش  بيد وفي اليد الأخرى كوب شاي 
أميرة تتذكر فجأة 
آاه  نسيت 
تمسك بهاتفها وتطلب رقم محسن ثم تضع الهاتف على أذنها 
صوت الرنين عبر الهاتف 
يبدو على وجه أميرة الانتظار 
قطع م أ بيت محسن  يظهر الهاتف على الأرض وهو يواصل الرنين  ثم بجوار الهاتف يظهر طبق مقلوب وبعض الأرز على الأرض 
عودة  لشقة أميرة  تنظر أميرة للهاتف باستغراب وعلى وجهها التفكير 
م نهار خارجى 
في الطريق المؤدي لبيت محسن 
من الخلف يظهر التروسيكل وهو يحتوى أواعى اللبن بينما يسير فى الطريق الملئ بالأشجار والأراضي الزراعية حتى يصل التروسيكل لبيت كبير ويتوقف أمامه يهبط سائق التروسيكل وهو بائع اللبن صادق في الأربعينيات ويتوقف أمام الباب الخارجى المفتوح  ينظر صادق للأعلى ويطرق على الباب 
صادق 
يا حاج محسن 
يظهر البيت هادئا جدا في ضوء الصباح الباكر ينتظر صادق قليلا ثم يعاود النداء وهو ينظر للبيت بتساؤل 
صادق 
اللبن يا حاج محسن 
يتوجه صادق للسلالم 
قطع م أ زيزي تسير في الطريق وهى تدندن بأغنية أطفال 

زيزي
علمونا في مدرستنا
ازاي نحبها
تواصل زيزي المسير حتى تصل لبيت محسن ثم تدخل من الباب الخارجى المفتوح وتتجه للسلالم ثم تصعد ببطء 
صوت صادق المنهار 
لاحول ولاقوة إلا بالله
يا الله
يبدو التساؤل على وجه زيزي لكنها تواصل الصعود حتى تجد صادق أمام باب الشقة الموارب وهو يتقيأ أمام الباب على السلم وجسده يرتعش برعب تنظر زيزي داخل الشقة لتجد جسد محسن على الأرض على بطنه 
صادق يصرخ 
امشي يا بت 
امشي بسرعة
تركض زيزي وهى تهبط السلالم ويهبط صادق ورائها بصعوبة وعلى وجهه الانهيار
قطع م ب شقة زيزي حسن في الثلاثينات والد زيزي نائم وفاطمة توقظه 
فاطمة 
يا حسن يا حسن 
قوم شوف ف ايه
عند جماعة محسن الهادي
حسن يفتح عينيه 
مش قايل محدش يصحيني الوقتى 
صوت صراخ نساء 
يعتدل حسن وعلى وجهه القلق ويتبادل النظرات الخائفة مع زوجته
قطع م ج حسن مع فاطمة يركضان ومن خلفهما زيزي تجاه بيت محسن حيث يظهر تجمهر أمامه 
صوت الصراخ يتزايد 
تنضم فاطمة للحشد ويدخل حسن تصل زيزي وتنظر لكل هذا برعب

امرأة جالسة على الأرض تبكى
كلهم راحوا  كلهم 
تبدو الصدمة على وجه زيزي وتسيل من عينيها الدموع 
م نهار داخلى
مكتب أميرة بالشركة
أميرة جالسة خلف مكتبها ويجلس أمامها شاب بملابس فورمال تنظر أميرة لورقة السي فى أمامها ثم تنظر للشاب 
أميرة 
الجيد ان انت عندك خبرة كبيرة 
واشتغلت فى أكتر من مكان 
بالرغم من صغر سنك
انت بتفضل يبقى عندك ولاء 
للمنظومة اللى كبرتك 
ولا أول ما يجيلك فرصة أفضل 
تختار إنك تاخد خطوة لقدام 
الشاب 
هو الطبيعى انى اخد خطوة لقدام
والخطوة دي مش شرط تكون بره شركتى
ممكن احسن من تطوري المهنى فى شركتى
وفي المقابل الشركة هتستفيد منى 
يعنى المفروض العلاقة بينا 
تكون علاقة منفعة متبادلة
تبتسم أميرة لذكاء الإجابة
رنين هاتف أميرة 
تقوم أميرة بكتم الصوت 
أميرة

شركتنا بتقدملك مزايا كتير
وأكيد اللي خلاك تقدم 
السي فى بتاعك عندنا
هو اسم الشركة فى الماركت
انت بقا ايه المزايا اللي
هتقدمهلنا
يهم الشاب بالكلام 
رنين هاتف أميرة مرة أخرى
أميرة يبدو على وجهها الاستغراب ثم تنهض 
أميرة
معلش هستئذنك لحظات
الشاب 
اتفضلي حضرتك
تأخذ أميرة هاتفها وتخرج من الغرفة للطرقة 
أميرة تجيب
إيه يا بطة اذيك
انتى كويسة 
صوت فاطمة المتلعثم عبر الهاتف
أنا كويسة يا حبيبتي 
مامتك بس تعبت وراحت المستشفى
أميرة
ماما 
ازاى ده
وليه محدش من البيت كلمنى
صوت فاطمة 
اتلبخوا معاها بس ومعرفوش يقولولك
أميرة بقلق
في إيه يا بطة
انا مش مطمنة لكلامك ده
ماما جرالها حاجة
قولى الحقيقة
صوت فاطمة
لا والله ما فى حاجة
استأذنى بس من الشغل وتعالى
هى عايزة تشوفك ومصممة 
بس متتأخريش
أميرة
انا جاية علطول
تضع أميرة يدها على قلبها ويبدو عليها الخوف 
م نهار خارجى
موقف الميكروباصات فى بنها
فاطمة وحسن واقفان فى الموقف ينتظران الميكروباصات القادمة تدخل سيارة ميكروباص الموقف ثم تتوقف يبدأ الناس فى الهبوط حتى تظهر أميرة التى تنزل بسرعة بوجه قلق تسير حتى تفاجئ بفاطمة وحسن أمامها تنظر لهما برعب
أميرة 
في حاجة حصلت
مفيش حد بيرد على موبايله
فى البيت
تصرخ 
فى إيه يا فاطمة
فاطمة تحتضنها بسرعة وهى تبكي 
أميرة على وشك السقوط وفاطمة وحسن يسنداها 


أميرة
ماما ماتت
لا ترد فاطمة فقط تبدو الفاجعة على وجهها 
م نهار خارجى 
أمام بيت محسن 
تظهر سيارات الشرطة والعديد من الظباط والعساكر  والبيت محاط بالأشرطة الصفراء  وأهل القرية واقفون بالخارج تظهر سيارة ملاكى قادمة التى تتوقف أمام البيت يهبط حسن منها بسرعة  ثم تنزل فاطمة والتى تساعد أميرة فى النزول حيث تكون فى حالة انهيار تام  تنظر أميرة لسيارات الشرطة وجمهرة الناس بانهيار وذهول تتجه فاطمة وأميرة للبيت يمنعها العساكر من التقدم 
العسكرى 
ارجعى مفيش دخول 
فاطمة تبكي
دي بنتهم
أميرة بعدم وعى
انتو بتقولوا ايه
مش فهمة حاجة 
تسقط أميرة ويسندها العساكر وفاطمة
قطع م ب شقة محسن  يظهر العديد من الظباط والمحققين داخل الشقة  هناك مصور يلتقط الصور  حيث تظهر جثة محسن النائمة على بطنها  بالقرب من الباب  كما تظهر مائدة عليها أطباق  وبقايا طعام   يقوم  أحد الرجال بأخذ عينات  ويقوم  آخر برفع البصمات  والعديد من الرجال  يروحون ويجيئون  يظهر رجل من ظهره واقف يشاهد  كل  هذه  الحركة من حوله يسرع  احد العساكر  تجاهه
العسكرى 
حمزة باشا
يلتف  الرجل  ليبدو وجهه  المقدم حمزة المسؤول عن القضية  
حمزة
أيوة 

العسكرى
أميرة الهادي  بره يا فندم
حمزة يتنهد 
مش  هينفع تطلع 
وتشوف المنظر ده 
كدا  هنموت 
اخر فرد ف العيلة دي
العسكرى
الناس بيقولوا حقها 
تبص على أهلها لآخر مرة 
حمزة ينفعل
الموضوع دلوقتى تحت إيد الشرطة 
انت وزمايلك بتعملوا ايه
مش قلتلكوا فضوا التجمع  اللي  بره 
العسكرى 
الموضوع صعب اوى على الناس 
اعذرهم يا باشا 
حمزة يهدأ
طيب أنا هنزل اشوف أميرة
قطع م ج أمام بيت محسن  يشق حمزة طريقه وسط الجموع ومن خلفه عسكريان يبعدان الناس  حتى يصل لأميرة التى أجلسوها على كرسي وهى شبه فاقدة الوعى وجوارهافاطمة تمسك يدها وحولها نساء من القرية يبكين تنظر أميرة لحمزة  الذي يقترب منها 
أميرة تتنهد بصعوبة  
كلهم 
حمزة بلهجة ثابتة
قولى إنا لله وإنا إليه راجعون 

أميرة تتحدث بصعوبة
أشوفهم أرجوك 
حمزة 
اوعدك مش هيتدفنوا إلا لما تشوفيهم
بس مش  هينفع دلوقتى 
مش هتتحملى المنظر 
يوجه حديثه للنساء
يا جماعة انتو كدا مش بتساعدوها
ابعدوها دلوقتى لغاية ما تفوق 
وتاخد نفسها وبعدين أنا بنفسي 
هاجى أخدها تشوفهم
فاطمة 
هاخدها عندى البيت 
حمزة
المفروض كنت تعملى كدا من الأول
مش تجيبيها تشوف المنظر ده 
وياريت كل واحدة تروح على بيتها
تجمعكم ده هيعطل الشرطة 
دوركم دلوقتى تدعموا اميره 
لغاية ما تقدر تخرج على رجليها 
من الموقف  ده 
يقترب من أميرة
شدى حيلك يا أميرة
احنا مش هنسكت غير لما نجيب
اللى عمل كده ساعتها بس 
تقدرى تاخدى العزا فى عيلتك
أميرة ببطء وذهول 
العزا 
م نهار داخلى 
شقة زيزي 
أميرة مستلقية على الفراش بعينين شبه مفتوحتين وهناك طبيب يعطيها حقنة منومة فى وريدها ينتهى الطبيب ويلتف لفاطمة 
الطبيب 
الحقنة دي هتهديها وتنيمها 
خليكى جنبها 
احنا نفسنا مش قادرين نستوعب الخبر
ما بالك بيها 
فاطمة 
ربنا يعينها
يخرج الطبيب تتجه فاطمة لتغلق البلكونة التى تنظرلها أميرة حيث تظهر السماء وبعض أوراق الشجر 
أميرة بضعف
متقفيلهاش 
فاطمة تستدير 
بتقولى ايه
أميرة تبلع ريقها 
ما تقفليش البلكونة
اوعى تسيبينى ف الضلمة
تغمض أميرة عينيها وتغرق في النوم وتترك فاطمة باب البلكونة مفتوح ثم تجلس جوارها وتمسح على رأسها 
فاطمة 
بسم الله الرحمن الرحيم 
ولنبلونكم بشيء من الخوف والجوع ونقص من الأموال والأنفس والثمرات وبشر الصابرين 

م نهار داخلى 
شقة محسن 
يظهر باب الشقة المفتوح حيث يبدأ العساكر والرجال بالعينات يخرجون من الباب ثم يظهر حمزة من الداخل وهو ينظر لجسد محسن الملقى عن قرب في مسافة ليست بعيدة عن الباب 
ظابط شرطة
احنا كده خلصنا يا سيادة المقدم
حمزة
صورتوا كل حاجة
قبل ما ننقل الجثث
الظابط 
صورنا كل سم فى الشقة يا فندم
يستدير حمزة تجاه المائدة التى ينظر لها بتوجس  ثم ندخل لقطة علوية للمائدة حيث يظهر القتلى الثمانية حولها و عليها  العائلة كلها 
حمزة  
خلى العساكر تنقل الجثث المشرحة
وياريت تفضوا محيط البيت الأول 
عشان الدوشة
يعاود حمزة النظر لجثة محسن ثم ينظر تجاه الباب المفتوح بتساؤل  مزج  فلاش باك 
طرقات على الباب 
صوت خطبة الجمعة
يدلف راضي اربعين سنة الأخ الاصغر من الباب وخلفه طفليه محمد وعادل فى الابتدائية  إلى داخل الشقة التى حدثت بها الجريمة  شقة فتحية الجدة  
راضي 
ماما 
صوت فتحية الأم
تعالى يا راضي

فتحية جالسة فى الصالة وهى تمسك السبحة 
راضي يتوجه لها 
محسن فين 
اتأخرنا عالصلاة
فتحية تتحدث بحذر وهى تنظر للطفلين
هو تعبان مش هيعرف ينزل
محمد
هو ينفع يا بابا 
مننزلش لصلاة الجمعة
راضي ينظر تجاه الغرف
لو في ظرف مرض ولا حاجة
ينفع عادي 
راضي لفتحية
من امتا الكلام ده يا أمى
فتحية بحزن 
من ليلة امبارح 
ساب شقته ونزل عندي 
روح صلي يا ابنى
وادعيله
احنا علطول كدا منظورين ومتصابين
يظهر الضيق على وجه راضي يستدير ليجد عادل فقط واقف 
راضي 
فين اخوك 
محمد يتسلل فى الطرقة تجاه غرفة محسن حيث يظهر بابها موارب يتوقف عند الباب ويسترق النظر من فرجة الباب الموارب يبدو محسن جالس على طرف الفراش وهو يعطينا ظهره ويظهر شعره الفوضوى بينما يتحرك بجسده للأمام والخلف 

صوت محسن 
مش منه 
مش موجود 
يووه 
مش موجود دلوقتى 
يغير صوته لدرجة مخيفة
هاتهولى
يظهر الرعب على وجه محمد يستدير محسن فجأة وتبدو عيناه حمراوتان يركض محمد هاربا ليجد والده راضي قادما تجاهه 
راضي 
انت كنت بتعمل ايه عندك 
محمد يسرع لوالده ويلتصق بجلبابه 
محمد يهمس بخوف
هو العفريت طلع 
راضي بغضب 
اخرج لأخوك يلا 
واستنونى تحت 
عند البوابة 
يغادر محمد مسرعا ويظل راضي واقفا ينظر تجاه غرفة أخيه 
صوت محسن الأجش المخيف
ابعد يا ابن الحرام
القلق والخوف باديان على وجه راضي ثم يغادر المكان 
م نهار خارجى 
أمام مسجد القرية 


يبدأ المصلون فى الخروج من المسجد  يظهر راضي ومن خلفه الطفلان  يرتدى راضي حذاءه ثم يهبط السلالم  ثم يهبط الطفلان 
صوت رجل 
راضي  
يستدير راضي ليجد مطاوع فى الخمسينات وابنه حامد فى الثلاثينات يهبطان السلالم ويتجهان له ثم يسلمان عليه
مطاوع 
حرما 
راضي 
جمعا إن شاء الله 
اخبارك يا حامد
حامد 
نشكر ربنا الحمد لله 
يسير الثلاثة سويا ويسبقهما محمد وعادل ركضا للمنزل 
مطاوع 
هو محسن غايب ليه عن الصلاة 
الجمعة دى 
راضي بضيق
من امبارح بالليل وهو فى دنيا تانية
مطاوع بحزن
طب وبعدين هتسيبوه كدا 
راضي 
كل ما نروح لدكتور ميرضاش 
يكمل معاه 
مطاوع 
دكتور إيه بس يا راضي

انت عارف اللي فيها 
وبتكدب نفسك 
هو محتاج شيخ يطلع اللى عليه
راضي 
بقولك ايه يا عم مطاوع
احنا مشينا فى السكة دى 
بما فيه الكفاية واتحلبنا فلوس
لما قولنا يا بس 
وبعدين الناس مبتبطلش كلام علينا
لدرجة ان العيال عرفت من كتر الكلام 
مطاوع 
هتعملوا ايه 
كلام الناس لا بيزود ولا بينقص
سيبك من الكلام 
وعالجوا الموضوع 
تحب اعدي عليه 
اخده معايا لواحد انا واثق فيه
راضي 
لا لا 
هى الحالة دي بتجيله كل فترة
تشتد شوية وبعدين بتروح لحالها 
يلا ربنا يعينه ويعينا 
ايه يا حامد 
مش سامعينلك صوت يعنى
 مش ناوى بقا تفرح قلب ابوك

حامد 
لا خلاص انا قفلت الموضوع ده
راضي
عيب عليك يا راجل متقولش كده
مطاوع
نعمل ايه بقا 
ما اللى بيحبها
راكبة دماغها وطفشانة من البلد
راضي بحرج
والله احنا تعبنا من الكلام مع اميرة
بس هى راسمة لنفسها عيشة تانية
مطاوع
كان ابنى هيعيشها عيشة 
ما تحلمش بيها وتقعد فى بيتها
ملكة معززة 
بدل البهدلة فى الشغل  
راضي
ده اختيارها وهى مسؤولة عنه 
يلا كله قسمة ونصيب
ينظر مطاوع وحامد لراضي بعدم رضا 
م نهار داخلى 
شقة محسن  
فى غرفتها  هالة طالبة بالآداب وابنة محسن الكبرى  مستلقية على الفراش على جانبها وهى ممسكة بالهاتف ترسل رسائل واتس 
صوت إيهاب حبييها 

مش مصدق ان النهاردة
خلاص هيتحدد مصيرنا 
قلقان اوى
يبدو على وجه هالة القلق لكنها تكتب 
هالة فويس أوفر 
لا متقلقش 
اسهل من شكة الدبوس 
تضع هالة الهاتف على الفراش ثم تعتدل وتبدأ فى البكاء 
صوت غريب
شششششش
يبدو على هالة الذعر فتتلفت حولها ينفتح الباب لتجد أمها نبيهة فى الاربعين  فتتنفس الصعداء
نبيهة 
مالك يا بنتي 
عينيكى مورمة كده ليه
ده منظر واحده عريسها 
جايلها النهاردة
هالة تنهض بانفعال
والعريس ده مين اللي 
هيستقبله ان شاء الله
نبيهة
هيكون مين يعنى
اهلك ولا انتى مستقلية بينا
هالة
ماما انتى عاملة نفسك 
مش واخدة بالك يعنى
بابا هيستقبلهم ازاى بحالته دي
نبيهة
ابوكى قاعد عند امه تحت
مش هيخرج من اوضته
الا لما يبقا كويس 
هو كل مرة بيعمل كده
انا اللى هقولك يعنى
ماانتى عارفة وحافظة 
هالة
يا فرحتى
ومين اللي هيستقبل الناس
بابا اول واحد المفروض يبقا موجود
نبيهة تمسك بيدها
يا روحى ما تخافيش 
انا متفقة مع عمك على كل حاجة
العيلة كلها هتبقا هنا فوق
وعمك هيقول ان ابوكى ليه عذر
انا واثقة انه هيتصرف كويس
هالة
مش عارفة يا ماما مش المفروض 
اكون صريحة مع اللى هيتقدملى 
ولا هيناسب حما 
تقطع كلامها
نبيهة
اخص عليكى ابوكى تعبان 
والتعب ميعيبش حد

ولا عايزة تستعرى من ابوكى
هالة 
لا طبعا
انا اقصد اكون صريحة 
واعرف العريس ده بحالة بابا
ولا اعمل ايه
نبيهة
لا طبعا متقوليش حاجة
انتى هبلة ولا إيه
هو هيعيش معاكى ولا مع ابوكى
هو مش مضرور بأى حاجة
ابوكى هيبقا حماه 
يعنى هيشوفه كل فين وفين
ليه بقا عايزة تكشفى ستر ربنا 
على ابوكى
هالة 
ستر إيه بس يا ماما 
ده كل البلد عارفة
نبيهة
وبعدين يا قلب امك
مالك قلقانة ليه
بخبث
مش هو مجرد عريس 
ولا كنتوا تعرفوا بعض
تبتسم هالة ولا ترد فتضحك أمها وتضمها
نبيهة
كل أمنيتى بس انك تكونى مبسوطة
يلا هاتى اختك اللى حابسة نفسها 
مع كتبها وانزلوا عند نينة
هالة تبتسم 
مش عارفة هى طالعة لمين
تدخل داليا طالبة بالثانوية العامة بكتاب 
داليا تضع الكتاب على المكتب
الحمد لله انى مطلعتش لحد فيكم
هالة
ليه يا اختى 
داليا 
استنى عليا بس 
هخش الكلية اللى نفسي فيها
ومعدتش هنزلكوا هنا تانى 
هالة
كلنا بنقول كدا يا حبيبتى 
وبعدين بنقعد نعيط 
عشان ناخد اجازة وننزل البيت
نبيهة
سيبيها بكره تعرف قيمتنا
داليا
ليه ما عمتو أميرة اهى
بتنزلنا مرة فى الاسبوع 
وبالعافية
نبيهة

نعم يا اختى
وانتى بقا عايزة تعملى زى عمتك
عدت التلاتين ولسه متجوزتش 
والله ما تحصل طول ما نفسي فى الدنيا 
عارفة ابوكى ده لو مركز وبحالته الطبيعية 
عمره ما كان يوافق على عيشتها دي أبدا
داليا 
اولا هى لسه هتكمل التلاتين الشهر الجاى 
ثانيا والله عمتى أميرة دي أذكى واحدة 
فى البيت وعايشة عيشة محدش فينا 
يحلم بيها 
صوت توكتوك بالخارج
تسرع نبيهة للنافذة وتنظر منها لتجد أميرة تهبط من التوكتوك  الذى توقف أمام البيت ومعها أكياس  حلويات
نبيهة
عيشة ايه ياختي 
ماهى جايالنا العزبة 
فى توكتوك اهى
وبتركب المواصلات 
يعنى لا شوفناها شارية عربية 
ولا ساكنة فى فيلا
دا انا روحتلها شقتها اللى 
فى القاهرة والله انا مارضى 
اقعد فيها 
زميلتها فاطمة من دورها
اتجوزت وخلفت 
وعايشة فى شقة يرمح فيها الخيل
يبقا هى احسن مننا ف إيه
داليا 
عمرك ما هتفهمى يا ماما
نبيهة 
والله سيبنالك الفهم يا ام مخ كبير
أما نشوف دماغك هتوديكى لفين
ويلا بقا انزلوا
لاحسن سوسن زوجة راضى ثلاثينية الوقتى نزلت 
وشغالة عند نينة من بدرى
بتحب تاخد اللقطة موت
م نهار داخلى 
شقة فتحية
سوسن تقف فى المطبخ أمام البوتجاز وتعد الأطباق يدخل محمد مسرعا حيث يتجه لطبق الفراخ المحمرة ويأخذ قطعة 
سوسن
عيب كدا يا حبيبي
مش لما نتجمع على السفرة الأول
محمد
يا ماما بقا 
انتى اتأخرتى كدا ليه 
يدخل عادل متلهفا المطبخ 
عادل 
إلحق  يا محمد عمتو أميرة 
جات وجايبة حاجات حلوة كتير
يسرع محمد وعادل خارج المطبخ ويتوجهوا للباب ليجدوا أميرة تدخل الشقة ومعها الكياس 

محمد يحتضن أميرة
عمتو وحشتينى 
أميرة
يا روحى وانت أكتر 
تضم عادل 
اخبارك ايه يا حبيبي 
عادل
الحمد لله
تصل نبيهة وهالة وداليا الشقة ويسلموا على أميرة ثم يدخل الجميع للصالة حيث فتحية الجالسة مع راضي  يقوم محمد بالعبث بالأكياس تخرج سوسن من المطبخ 
سوسن
محمد عيب كده
دى حاجة الضيوف 
سوسن تسلم على أميرة ثم يجلس الجميع فى الصالة يأتى محمد لأميرة 
محمد 
انا كنت مفكرك جايبالنا حاجات
أميرة تضحك 
يا حبيبي 
شايف الكيس الاورنج ده بتاعك انت واخوك
الباقي للضيوف 
هو انا اقدر انساكوا
نبيهة 
مفيش حلويات الا بعد الغدا
علطول كدا مسروعين عالحاجات الحلوة
دا انتو مضيعين فلوس ابوكم فى السوبر ماركت

سوسن بضيق 
ربنا  يخليهولنا 
مش حارمنا من حاجة
وبعدين كل العيال كده يا حبيبتى
أميرة
ماما فين محسن
يلتزم الجميع الصمت فيم ينظرون لبعضهم بضيق
أميرة بفهم 
ياربي طب والعريس اللى جاى دا
فتحية
انتو شايلين العريس فوق  راسكم  ليه 
وقلقانين  ما عادي هنقول أى حاجة
يبدو على هالة القلق 
فتحية 
اوعى لهفتك عالعريس 
تخليكى تنسي قيمة ابوكى 
حتى وهو بالحالة دي 
محدش يطول يناسب 
محسن الهادي 
هالة بغضب
لهفة إيه يا نينة 
انا بتكلم على الإحراج
راضي 
يا حبيبتى أنا موجود 
وهنمشي الدنيا طبيعى خالص
متقلقيش 
نبيهة
أنا قلتلك عمك هيتصرف
راضي 
أدينا هنفرح بالعيلة اللى كانت بتجرى حوالينا
عقبال الكبيرة 
ينظر لأميرة
أميرة بضيق
لا بقولكم ايه
مش مستعدة اسمع الاسطوانة المشروخة دي
مش كنتو عايزين عروسة 
هالة هتقوم بالواجب اهى
محدش  ليه دعوة بيا بقا
فتحية
يلا يا سوسن انتى ونبيهة الحقونا بالغدا 
قبل ما نتخانق 
عايزين اليوم ده يعدى على خير 
أميرة
طب ومحسن 
فتحية تهز رأسها
طب يا ريتها تعدي بس على قلة الأكل
م نهار داخلى
شقة فتحية
الأسرة كلها مجتمعة على مائدة الغداء عدا محسن الكل يتناول طعامه عدا فتحية التى تنظر لهم بشرود
راضي 
كلى يا أمى
مش عايزين حد يقع 
من طوله النهاردة 
داليا تهمس لهالة
ما شاء الله
انتى مرزقة 
البيت على وشك الانهيار
يوم قراية فاتحتك
هالة 
خليكى فى حالك
نبيهة لداليا
لمى نفسك وكلى
داليا 
محدش طايقلى كلمة 
فى البيت ده 
تضم ذراع أميرة الجالسة بجانبها 
انتى اللى ليا يا عمتو
خدينى معاكى والنبي 
أميرة تبتسم
ياريت والله
هتنونسينى
راضي 
احنا عايزين نجيب عمتك هنا
مش تروحيلها انتى كمان 
محمد 
متخيل بيت عمتو 
مليان شيبس وكولا

سوسن تضحك
ارحم نفسك بقا يا ابنى
الحياة أكبر 
من الحاجات الحلوة 
عادل 
يا ماما على طول 
بيحرجنى فى المدرسة 
علميه بقا الصح تعبت
سوسن 
هو لسه صغير 
انت اخوه الكبير 
تكلمه بالهداوة
نبيهة تنظر للولدين بشرود وعلى وجهها الحزن ثم تنظر تجاه الغرف 
نبيهة
تربية البنات غير برده 
بيبقا اهم حاجة عندهم شكلهم 
انما انتى الله يعينك 
بيبهدلوكى فى لعبهم وأكلهم ونضافتهم
سوسن تنظر لراضي بضيق تهم بالكلام  لكن راضي يسبقها 
راضي 
هو فى زى  بنات محسن 
ربنا يباركلنا فيهم  
العزبة كلها بتحسدنا 
على جمالهم وأدبهم
نبيهة تبتسم بحزن ولا ترد سوسن تنظر لزوجها بضيق ثم تعاود تناول الطعام فتحية تراقب السلفتين لكنها شاردة وتأكل ببطء 
راضي
يلا يا جماعة خلصوا أكلكم
سوسن ونبيهة هيلموا السفرة وينضفوا المطبخ
وأميرة والبنات يطلعوا  يجهزوا  الشقة للضيوف
يعاود الجميع الأكل بصمت  ترفع أميرة رأسها وتنظر أمامها لكنها تتجمد من الخوف يظهر محسن واقف فى مكانه ينظر لها بثبات بعينين حمراوتين وشعر أشعث ينتبه الجميع وينظرون  أمامهم برعب ينهض راضي
راضي بخوف وتلعثم
محسن تعالى 
محسن يرفع سبابته أمام شفتيه
ششششش
محمد يختبئ عند قدم أمه تحت المائدة 
محمد يهمس
العفريت 
يتقدم راضى تجاه محسن تاركا المائدة ويديه ترتعشان يقترب راضى من محسن لكن محسن يسرع فجأة ليصطدم به ثم يخرج من الشقه 
فتحية تبكى
روح وراه يا راضي 
متسيبوش 
يرتجف جسد راضي ويتهالك على أقرب كرسي تسرع هالة للنافذة
انتقال الى أمام المنزل فى الأراضي الزراعية محسن يسير مسرعا لكنه بدل ما يسير على الارض الترابية ينزل ليسير فى قناة المياه ويبدو على وجهه عدم الوعى 
عودة عند النافذة تقف هالة وداليا ومن ورائهما أميرة وسوسن ونبيهة وهن ينظرن لمحسن الذي يسير فى المياه الضحلة ويتوغل داخل الأرض الزراعية
فتحية
سبت اخوك 
وقعدت مع الولايا 
يا راضي 

راضي ينفعل
حرام عليكى بقا
ما احنا حافظين هو بيعمل 
ايه كل مرة لازم يعنى 
اتجرجر وراه فى الأرض 
أدام الناس 
يبدو عليه الحرج من موقفه
هو مبيرضاش يرجع معايا
لما النوبة بتروح 
بيرجع لوحده
فتحية 
يا حسرة قلبى عليكو
انتو الاتنين
سوسن تترك النافذة وتقف أمام فتحية
سوسن 
حرام عليكى تشيليه الشيلة 
دى يا نينة هو ذنبه إيه
كل مرة بيتبهدل معاه بره 
وهو بيسحبه للبيت 
فتحيه
ذنبه انه اخوه يا اختى 
وملزم بيه  يعنى منشيلوش 
وقت تعبه يا ناس 
زى ما هو شايل البيت وشايلنا 
وقت صحته تنكرى دا يا سوسن
تنكرى انه حيطة البيت  
اللى كلنا ساندين عليها
أميرة بانفعال
ايوة يا ماما هو سندنا 
بس محدش فينا يقدر يشيل الشيلة 
دى معاه وبعدين بصراحة 
انا شايفاكى سبب رئيسي لتدهور حالته
بالمنظر ده
قلت مليون مرة الراجل ده محتاج علاج
عند دكتور علاج يعنى أدوية 
بتتاخد يا ماما  مش  تقعدى تشجعيه
على اللف على الدجالين والمشعوذين 
كل اللى على لسانك
ابنى مش معيوب 
ابنى الناس باصاله ومحسود 
وعاملينله اعمال دى اخرة السكة 
اللى انتى مشيتيه فيها 
فتحية تصرخ 
عايزانى ادخل ابنى مستشفى المجانين
ما عاش ولا كان اللى يقول على ابنى مجنون
زينة رجالة الكفر كله عقله يوزن البلد دي باللى فيها
أميرة 
خلاص شيلي انتى بقا 
انزلى اجرى ورا ابنك فى الاراضي
عشان انتو مصممين متخرجوش 
من مستنقع الجهل ده

او حضرتك نرجسية لدرجة
انك مش راضية تقتنعى 
ان ابنك زينة رجالة الكفر
انسان عادى جدا ممكن يتعب 
ومخه يفوت ويبقا بس 
محتاج علاج 
علاج بس يا عالم
يضع راضي على رأسه ويبدأ فى البكاء بصمت وتجلس نبيهة وتأخذ ابنتيها تحت ذراعيها ويبكين
فتحية
انتى عايزة منى ايه
 مش خلاص شوفتى حياتك 
بعيد عننا مالكيش دعوة بينا 
احنا ناس جهلة ومش قد المقام
سبنالك المفهومية كلها يا ستى
عشان ترتاحى
تهم أميرة بالرد لكن سوسن تأخذ بيدها 
سوسن
ابوس ايدك كفاية
خدى العيال واطلعى فوق 
وانتى يا نبيهة يلا 
خدى بناتك وروحى وضبي شقتك
عشان ضيوفك
انا هفضل  مع نينة 
يعم الصمت على الشقة والجالسين فيها 



لقطات صامتة  
سوسن فى شقة فتحية تقوم بتنظيف السفرة ثم تذهب للمطبخ وتقوم بتنظيف الأطباق
فى شقة محسن  نبيهة جالسة على الفراش وهى تطبق الملابس بعينين شاردتين ثم تجهش بالبكاء
فى غرفة هالة  هالة جالسة أمام المرآة تسرح شعرها بعينين دامعتين ثم تأتى داليا وتضمها من الخلف 
فى شقة محسن أميرة ترتب الصالون ثم ترش معطر الجو وتجلس على أحد الكراسي بحزن
فى شقة فتحية  فتحية جالسة فى الصالة وهى تمسك المصحف تقرأ فيها ثم تنظر للأعلى برجاء بعدها تنظر للخلف لتجد أميرة واقفة عن قرب تراقبها بندم وصمت ثم تدخل أميرة وتجلس على الارض حيث تقبل يد والدتها وتريح رأسها على فخذها فتمسح فتحية رأسها بيدها
فى شقة فتحية راضي واقف فى النافذة يراقب الأرض حيث اختفى محسن ويبدو على وجهه العجز والغضب المكبوت
م نهار خارجى 
الحقول المزروعة 
فلاح يمسك فأسه ويعمل فى أرضه بانهماك وعندما يرفع رأسه يبدو الاستغراب عليه حيث يظهر محسن أمامه جالس على الأرض ويقوم بالنبش فى التربة بيديه
الفلاح
بسم الله الرحمن الرحيم
الفلاح يضع الفأس على الأرض فيم يقترب من محسن ببطء
الفلاح يهمس ح
اعوذ بكلمات الله التامات من شر ما خلق
عم محسن 
لا يستجيب محسن ويواصل ما يفعله بينما يهمهم بهمهمات غريبة يتوقف الفلاح ثم ينظر حوله ليجد جردل ماء نظيف عن قرب يتوجه للجردل ثم ينحنى عليه 
الفلاح
الم ذلك الكتاب لاريب
فيه هدى للمتقين 
نعود لمحسن الذى مازال ينقب فى الأرض ثم ينزل عليه الماء فجأة من جردل المياه الذى يمسكه الفلاح من الخلف يهدأ جسد محسن تماما ويبدو على وجهه الشرود فيم ينظر الفلاح له بترقب وخوف 

م ليل داخلى 
بيت محسن
فى شقة محسن تظهر العائلة متجمعة فى الصالة متأنقين والحلويات موضوعة على منضدة الصالون فى غرفة هالة  هالة جالسة أمام المرآة بفستان ومكياج رقيق لكن وجهها مازال قلق يدخل محمد وعادل ويتفرجون عليها 
محمد يمسك بيدها
شكلك جميل أوى
عادل يضمها 
عشان انتى عروسة يعنى
لابسة كدا
هالة تبتسم وتضمهما 
عجبتكوا 
محمد 
أوى
عادل
بس متبقيش زعلانة 
كدا مينفعش
هالة تبتسم بخفوت 
حاضر 
تنهض هالة وتخرج للبلكونة تنظر تجاه الحقول
هالة تهمس
يا ترى انت فين يا بابا
صوت سيارة ملاكى
تنظر هالة للأسفل حيث ترى من يهبط من السيارة فتتراجع للخلف بسرعة محمد ينظر للأسفل 
محمد يصيح
العريس جه
هالة
بس ادخل
يظهر إيهاب فى العشرينات وهو  ينظرللأعلى  عندما يسمع صوت محمد ومعه والده ووالدته  تسرع هالة وتجلس على الفراش بتوتر  يخرج محمد وعادل للصالة 
عادل
هما تحت 
تفتح نبيهة الباب ويقف راضي جوارها وبالداخل فى الصالة تكون فتحية جالسة وأميرة واقفة جوارها تدخل سوسن 
بالطفلين لغرفة هالة يظهر إيهاب أخيرا عند الباب المفتوح وتسلم الأسرتين على بعض 
راضي 
أهلا وسهلا 
نورتونا
قطع انتقال ل غرفة هالة هالة متوترة وتروح وتجئ فى الغرفة بينما سوسن وداليا جالستان على الفراش 
داليا
اقعدى بقا خيلتينا
هالة تجلس على الكرسي
سوسن
الموقف ده بيوتر الأعصاب
انا لسه فاكرة اول يوم
عمكم يجيلي فيه البيت 
الأيام عدت بسرعة
عادل
انتى كمان كنتى عروسة
سوسن
كنت بقا 
احلى ايام والله
اتبسطى يا هالة ومتنكديش 
على نفسك متضيعيش 
احلى ايام ممكن تعيشيها
هالة
حظى وحش اوى
يا طنط سوسن
سوسن
لا يا حبيبتى متقوليش كدا
ابوكى هيبقا كويس 
هى النوبة  بتاخدلها يومين 
وبعدين بتروح لحالها 
ربنا يخليهولكم ويباركلكم 
فى صحته
تدلف أميرة الغرفة 
أميرة 
يلا يا لولو 
تعالى سلمى عليهم 
تنهض هالة بتوتر  
قطع وانتقال للصالة إيهاب ينظر تجاه الغرف بابتسامة خافتة ثم تتسع ابتسامته بعد دخول هالة التى تسلم على والدته 
أم إيهاب
بسم الله ماشاء الله 
ربنا يباركلكم يا حبيبتى
تسلم هالة على والد إيهاب 
والد إيهاب 
الف مبروك يا بنتى
تبتسم هالة لإيهاب ثم تجلس جوار جدتها 
فتحية
ربنا يسعدهم ويكتبلهم الخير
الجالسون
آمين يارب العالمين
والد إيهاب
والله كنت طبعا احب 
اقابل الحاج محسن
بس هو مش محتاج تعريف
احنا جايين على سمعة البيت 
وكل العزبة بتتشرف بيكم
وبأخلاقكم
راضي 
زي ما قلت لحضرتك
هو الظرف الطارئ اللى جاله ده
منعه من الحضور 
 موضوع قديم يخص الأرض 
متعلق من زمان
 واحنا ما صدقنا 
اننا نخلص منه ومعرفناش نأجله
بس أكيد إن شاء الله 
هيبقا موجود القعدة الجاية
أم إيهاب 
الجايات كتير وربنا يبارك فيكم
قايمين بالواجب وزيادة
والد إيهاب 
بالنسبة بقا للتفاصيل
شقة إيهاب ملك 

فى كومباوند فى القاهرة
اشتريناها هناك عشان 
يبقا جنب شغله 
وهى جاهزة على الفرش
اما بالنسبة للجهاز 
فمش هنختلف هنمشي 
على سلو بلدكم هنا
وطلبات العروسة أوامر
فتحية
ده من كرم أصلك يا ابنى 
إيهاب
يعنى نقدر نقرأ الفاتحة النهاردة
راضي ينظر لهالة التى تبتسم له بالموافقة
راضي
هستأذنكم احنا هنقول النهاردة 
ان فى موافقة مبدأية
بس هنأجل قراية الفاتحة
لغاية حضور والدها 
بتهيألى مش هنقدر 
نعمل خطوة زى كدا 
من غيرو 
والد إيهاب
طبعا دى الأصول
ينظر إيهاب إلى هالة بقلق والتى تبتسم بحزن بينما تخفض رأسها تمر ثوان وعندما ترفع رأسها مرة أخرى يبدو عليها الدهشة وهى تنظر أمامها تقف هالة

هالة 
بابا 
قطع م أ الحقول الزراعية نهارا  الفلاح واقف يراقب محسن بعدما أغرقه بالمياه  ينتفض محسن فجأة ويأخذ شهيقا عميقا كأنه نجا لتوه من الغرق يركع الفلاح بجوار محسن ويسنده بيديه
الفلاح
انت كويس
محسن يلهث
انا فين 
ايه اللى حصل 
الفلاح
استغفر ربنا واستعيذ بالله من الشيطان
محسن يتنفس بسرعة
استغفر الله العظيم 
استغفر الله العظيم
يمسك برأسه
ااه الصداع هيفرتك راسي
الفلاح يعينه على النهوض
قوم يا عم محسن قوم
محسن ينهض بصعوبة
هروح فين
الفلاح
هوصلك على بيتك
ربنا يزيح عنك 
محسن
لا مش هينفع لا

النهاردة إيه
الفلاح 
الجمعة
محسن يتذكر فجأة
هالة
قطع م ب بيت مطاوع ليل داخلى  مطاوع جالس على برندة بيته يدخن الشيشة بشرود ثم ينظر أمامه بذهول ليجد محسن واقف بجلباب مبلول وهيئة فوضوية
قطع م ج بيت مطاوع مطاوع جالس فى الصالة وينظر تجاه أحد الغرف بانتظار ينفتح باب الغرفة ليخرج محسن بحال أفضل حيث يكون مرتديا قميص وبنطال وشعره ممشط جيدا 
محسن
كده كويس
مطاوع
زى الفل 
الحمد لله ان احنا مقاسنا قريب
محسن يجلس
كان نفسي ألبس بدلة 
فى اليوم ده
مطاوع
يا صديقى ده 
مجرد قراية فاتحة
البدلة بتبقا فى الفرح
وبعدين ما يمكن 
اعتذروا للعريس وأجلوها 
لما لقوا حالتك كده
محسن 
لا سبحان الله
كنت موصى راضي 
يقوم بالموضوع لو حصل اى حاجة
وادى اللى حسبته كان
مطاوع
اللى بيخاف من العفريت بيطلعله
بس انت معتش تسكت على نفسك
مفيش نصيحة لغاية دلوقتى نفعتك
اسمع كلامى المرة دى يا محسن
محسن
مش عارف ادخل عليهم ازاى
لما النوبة بتجيلى 
كل حاجة حواليا بتبقا زى الضل
بنسى حاجات كتير بس 
الحاجة الوحيدة اللى ببقا فاكرها 
لما بفوق
نظرة الرعب اللى كانت فى عينيهم
مطاوع 
انت عملت كتير لأهل بيتك
يشفعلك مليون مرة 
بكره كل ده يخلص
متقلقش
محسن
خايف لا يخلص عليا بالأول 
مطاوع ينظر لساعته
طب بلاش كلام الشوم ده
وقوم الحق يلا قراية فاتحة بنتك
عودة م صالون شقة محسن يدخل محسن الشقة بارتباك 
محسن 
السلام عليكم
ينهض الجميع ويبدو على أهل محسن الفرحة الممزوجة بالارتباك تمسح نبيهة دمعة بطرف يدها بسرعة يسلم محسن على إيهاب وأهله 
محسن
الحمد لله انى لحقتكم
انا آسف جدا 
والد إيهاب 
على إيه بس 
ربنا يعينك 
كدا بقا نقرأ الفاتحة 
يتوجه محسن لهالة ويضمها له 
محسن
كبرتى يا هالة 
مبروك يا حبيبتى
تستكين هالة بين ذراعى والدها بينما تسيل من عينيها الدموع مزج  مع عينى أميرة  عودة للوقت الحاضر وهى تستيقظ من النوم شقة فاطمة ليلا تجد فاطمة جالسة جوارها على الفراش تمسح فاطمة بيدها على رأسها وتمسك أميرة بيدها بقوة بينما تسيل من عينيها الدموع
أميرة تهمس 
خليكى جنبي يا فاطمة
أنا خايفة
فاطمة 
انا جنبك 
قطع

